Discovery Bank se aandele aan kliënte – goed of sleg? - Solidariteit WêreldSolidariteit Wêreld
Tuis › Nuuskantoor › Discovery Bank se aandele aan kliënte – goed of sleg?
Discovery Bank se aandele aan kliënte – goed of sleg?
Donderdag | 28 Februarie | 2019
Discovery se nuwegenerasie-bank, die eerste gedragsbank ter wêreld, gaan nie net sy kliënte volgens gedrag beloon nie, maar ook volgens ras. Swart kliënte kry 10% van die aandele in die bank bloot omdat hulle swart is.
Die idee om vir kliënte sisteme in plek te stel om dit makliker te maak om aandele te bekom is briljant. Dit bring kliënte in die binnekring, maak hul 'n belanghebbende party in die sake van die besigheid en koester 'n verhouding tussen kliënt en bank wat andersins nie sou bestaan het onder normale kontraktuele omstandighede nie. Dit bou enersyds lojaliteit vanaf die kliënt aan die bank, en andersyds 'n besondere vorm van aanspreeklikheid vanaf die bank aan sy kliënte.
Een van die meer hartseer aspekte van Discovery se omstrede poging om 'n nuwe bank van stapel te stuur is die tweestryd tussen wêreldklas innovasie aan die een kant en oudmodiese, uitgediende en onetiese rassediskriminasie aan die ander kant. Hierdie feit het nie alleenlik betrekking op die verskeie skeppende bedryfs- en sakestrukture nie, maar inderwaarheid selfs op die beginsel agter hul voorgestelde aandeleskema opsigself.
Sal Discovery 'n goeie bank kan loods? Die antwoord behoort ja te wees. Dit is egter juis hoekom dit so jammer is dat hulle op so growwe, dog rustige manier sulke morele misdrywe kan pleeg. Discovery se bank is soos met die bak van 'n koek, waar hul moeite gedoen het om al die beste bestanddele en metodes bymekaar te bring, maar dan met hierdie een element besluit het om alles anders te versuur.
Soos wat ongelukkig 'n kenmerkende aspek van Suid-Afrika is deesdae, is Discovery Bank maar net nog 'n instelling wat ongelooflike potensiaal getoon het en eintlik fantasties kon wees, nie net in Suid-Afrika nie, maar wêreldwyd. Al hierdie potensiaal gaan egter verlore weens die rasideologie van die heersende party. Ons is gewoond daaraan in die staat, maar dit kan nie toegelaat word dat hierdie die norm begin word in die privaatsektor nie en nog minder onder die samelewing opsigself.